  Виталий Пронин К. ЛомагинЕлена Смирнова. Алнаш ёрос, Чемошур-Куюк«Советской Удмуртия» газетысь гурт удысъя отделын ужаз Кирилл Ломагин. Арлыдызъя милемлы атай интыын луыны кулэ ке вал, со весь яратон сярысь вераськылӥз.Озьы ми тодӥмы армиын служить каремез, яратоно нылызлэн возьмамтэез, кузпалзэ гажамез сярысь. Ми, студентъёс, туж яратӥмы удмурт спектакльёсы ветлыны. Спектакль бере Кирилл Егорович одно ик нылъёс сьӧры калъяське вал. Ми сое ас поннамы Кирло-берло шуылӥмы.Огпол редакциын ортчылӥсь литобъединение бере мыным кагаз сётӥз. Тон сярысь, пе, выжыкыл гожтӥ. Выжыкылэз ми нылъёсын серекъяса, куаныса лыдӟимы. Тунсыко вылэм ас сярысьтыд гожтэмез лыдӟыны.Кӧня ке ар ортчыса, Кирилл Егоровичлэсь «Котьку возь сюлэмад» книгазэ басьтыны шедьтӥ. Син шорам тодмо выжыкыл сюриз. Соку тӥни Ломагинлэн «нылъёсыз яратэмезлэн» секретэз усьтӥськиз (мон понна), озьы со вуоно книгаезлы материал люка ни вылэм. Вань гожъямъёсаз нырысетӥ интыын ӟырдыт, чебер яратон.Берлозэ мон Кирилл Егоровичез пумитай кулэмезлэсь кӧня ке арлы азьвылгес. Кызьпу арамаысь Гербере лыктэм кузпалэныз тодматӥз. Шумпотыса вераз, ӵошен 50 ар улэммес, пе, алигес пусйимы.К. Ломагинлэсь «Кызьпу но Кыз» выжыкылэн кагаззэ али ке но утьыса возисько. Лыдӟисьёс но, малпасько, выльысь шумпотыса лыдозы К. Ломагинлэсь гожъямъёссэ. Кызьпу но КызТуж чебер будэ вылэм Алнаш палан одӥг веськрес Кызьпу. Озьы ик, улонлы шумпотыса, яркыт шундылы паймыса, нуналмысь выллань кыстӥське вылэм Пурга бусыын вож-вож Кыз. Одӥг сӥзьылэ Кызьпуэз но Кызэз интыысьтызы пориллям, Ижевскысь Удмурт ураме артэ мерттӥллям. Со дырысен, пе, огинын уло ини та кык писпуос. Ӵукналы быдэ, ӝытлы быдэ огзэс огзы адӟо. Синмаськыса учкылэ Кыз веськрес Кызьпу шоры. Ыркыт тӧл выретэмъя каллен ӟыгырске Кызьпу борды ас вайёсыныз. Кезьыт лымы пелляку, вож лысъёсыныз шобыртэ-уте веськрес Кызьпуэз. Йырси пунэтъёсын сямен шудэ пуштрес вайёсыныз. Кыз учкымон ӧвӧл ке но, ялан тыршем Кызьпулэсь сюлэмзэ ас палаз берыктыны. Кызьпулэн сямыз умой бере, ӟечезлы ӟечен ик берыктэ, пе. Уг обидьы Кызэз, вань чебер сюлэмзэ усьтэ солы. Пумен умой тупало вылэм ини Кызьпу но Кыз. Оло, соослэн яратонзы юг шунды кадь чебер усьтӥськысал. Но Кызьпуэн но Кызэн вискы мерттыны малпало, пе, Алнашысь Пужымез. Лирик Кирилл «Котьку возь сюлэмад» книгаысь выжыкыл Улэм-вылэм вож кызьпу. Чебер, веськрес кызьпу. Толалтэ юг-юг тӧдьы, гужем - жин-жин вож. Тулыслы быдэ лэзьям чебер вайёссэ - йырсиоссэ...Чебер гужем нуналъёсы со кызьпу эшъёсыныз ӵош сяська бичаллям, эмезь но сутэр сиыны ветлылэм. Шудо улонэзлы шумпотыса, эктылэм-шудылэм, арама дурысь уӵыосты кылзылэм. Йырсиоссэ тупатъян, аслэсьтыз чебер мугорзэ адӟон понна веськрес кызьпу ӵем учкылэм каллен гылась юзмыт шурлэн синучконъёсаз... Со вакытэ ик кытын ке мукет палан будэм кыз. Огшоры, сюрсъёсын мукетъёсыз выллем ик вож кыз. Лысо, дыгыр-дыгыр суло, нап улваё кыз. Тупаны ведь кулэ - кыксэ ик со писпуосты адямиос вайиллям городэ... Малызэ уг тодӥськы, озьы кулэ вал, вылды. Мерттӥллям ӵапак артэ, одӥг ураме, одӥг юрт доры...Тӥни со дырысен кызьпу но кыз артэ уло ни. Тупаса уло. Вайёсынызы ваче йӧтскыло. Куазьлэсь шулдыр кырӟанъёссэ ӵош кылзо. Сильтӧл ке ӝутске, вож кыз аслаз мугорыныз ненег кызьпуэз сайяны тырше. Кезьыт толалтэ нуналъёсы но сое кынмемлэсь уте. Кызьпу угось кынмылэ, нош кызлэн вож дӥсез вылысьтыз ноку уг усьылы...Кема-а соос огинын улозы - тодӥсь ӧвӧл...  